በመጪው ግንቦት 16 የሚካሄደው ምርጫ የአገሪቱ የዲሞክራሲያዊ ሥርዓት መገለጫ ነው
በመጪው ግንቦት 16 የሚካሄደው ምርጫ የኢትዮጵያ ህዝብ ወሳኝ ሚና የሚገለጽበት የአገሪቱ መሠረታዊ የዴሞክራሲ ሥርዓት መገለጫ መሆኑን የሲቪል ሰርቪስ ዩኒቨርስቲ ፕሬዚዳንት ዶክተር ኃይለሚካኤል አበራ ገለጹ።ዶክተር ኃይለሚካኤል አበራ ከዋልታ ጋር ባደረጉት ቃለመጠይቅ እንደገለጹት መጪው ምርጫ የአገሪቱ ህዝብ የሉአላዊነት መብት መገለጫ ከመሆኑም በላይ በአንድ አገር ውስጥ  የልማት፤ ዴሞክራሲና ማህበራዊ ዕድገት መለኪያ መሣሪያ  ነው ብለዋል።የኢህአዴግ መንግሥት ዓለም አቀፋዊ ይዘት ያላቸው ሰብዓዊ መብቶችን በማክበርና በህገ መንግሥቱ የተቀመጠውን የመድበለ ፓርቲ ስርዓት አስፈላጊነት መሠረት በማድረግ ባለፉት 20 ዓመታት ምርጫዎችን ሲያካሄድ መቆየቱን አብራርተዋል ።ዘንድሮ ለሚካሄደው የ5ኛው ዙር ጠቅላላ ምርጫ ተፎካካሪ ፓርቲዎች አማራጮቻቸውን በመገናኛ ብዙሃን እያቀረቡ ይገኛሉ ያሉት ዶክተር ኃይለሚካኤል የፖለቲካ ፓርቲዎች በተገቢው መንገድ ለመራጩ ህዝብ የሚያደርጉት ቅስቀሳ የዴሞክራሲ ተምሳሌት መሆኑን አስረድተዋል ።በመጪው ምርጫ የህዝቡን  ውሳኔ በታላቅ አክብሮትና ሃላፊነት ለመቀበል ሁሉም  ተፎካካሪ ፓርቲዎች  ዝግጁ መሆን  መቻል እንዳለባቸው የጠቆሙት ዶክተር ኃይለሚካኤል  ምርጫው  በስኬትታማነት እንዲጠናቀቅ ከሁሉም ዜጋ አስተዋጽኦ ማድረግ አለበት ብለዋል።ከጊዜ ወደ ጊዜ የአገሪቱ ህዝቦች ስለ ምርጫ ያላቸው ግንዛቤ እያደገ መሆኑን የጠቀሱት  ዶክተር ኃይለሚካኤል በአገሪቱ በተጨባጭ እየተመዘገበ ላለው ሰላም፤ ፈጣን ልማትና ዴሞክራሲያዊ ግንባታ ቀጣይነት ዋስተና መሆኑን ገልጸዋል ።በመጨረሻም መጪው ምርጫ  ሰላማዊ፤ ፍትሃዊ ፤ ዴሞክራሲያዊና ታዓማኒነት እንዲሆን  ህብረሰተሰቡ  ጠንካራ ተሳትፎ ማድረግ አለበት ያሉት ዶክተር ኃይለሚካኤል በምርጫ ስም  የአገሪቱን ሰላም ለማደፍረስ  ተደራጅተው የሚንቀሳቀሱትን  ኃይሎች  ህዝቡ እንዲያጋልጥ ጥሪ አቅርበዋል ።